Huntex 2016 en die Claasens 410 Vleissaag – Claasens Designs CC
Huntex 2016 en die Claasens 410 Vleissaag
Besoek gerus Claasens Designs se stalletjie (nr 250) by die 2016 Huntex skou van 15 tot 17 April en kom kyk hoe lyk die nuwe 410 Vleissaag!
Koop 'n saag enige tyd van nou tot net na Huntex en ons gee 'n Hand Biltongkerwer gratis saam!
Hierdie spesifieke saag het 'n hele paar uitstaande kenmerke en ons gaan in diepte daarna kyk:
Masjienkas en bakwerk
Werkopening en werkvlak
Onderdele en waarborg
Die masjienkas en bakwerk
Die masjienkas word van 2mm staalplaat vervaardig wat dit baie stewig maak en 'n lang lewensduur verseker. Die masjienkas word binne en buite met epoksie geverf wat nie toksies is nie.
Die bakwerk vir die lem is van gegote aluminium vervaardig wat sterk genoeg is vir stabiliteit en wat duursaam is en goed vertoon. Dit word ook met epoksie geverf wat nie toksies is nie. Die knip op die deur sluit stewig.
Die saag se aandryfstelsel word nou van nader beskou:
Die 0.75kW hoë wringkrag motor is voldoende om gemaklik deur die vleis en bene van enige medium grootte karkas te saag.
Betroubare aandrywing word verskaf deur die V-belt en ketting onderskeidelik. Dit is bereken om die verlangde lemspoed te gee om effektief te saag en ook die optimum spoed vir die vleismeule te gee.
Aandrywing word moontlik gemaak deur die spie- en gleufmetode op die aste. Al die aste word deur dubbel koëllaers ondersteun. Deur tegnies 'n praktiese en doeltreffende aanslag te volg, word 'n hoë kwaliteit standaard daargestel wat die saag betroubaar maak.
Die werkopening en werkvlak
Die vleissaag se werkopening van 260mm breed en 350mm hoog, is voldoende vir die verwerking van medium grootte karkasse. Die vlekvryestaal werkvlak het 'n grootte van 585mm x 430mm.
Die skuifplaat werk met 'n deurlopende groef op die kant van die werkvlak en dit beweeg maklik wanneer die vleis gesny word. Net so verstel die snitdikte-skuifplaat ook baie maklik om verskillende diktes snitte te saag. Die snitdikte-skuifplaat word op 'n posisie vasgemaak om snitte ewe dik te kan sny. Beide die skuifplaat en die snitdikte-skuifplaat kan verwyder word wanneer dit nie benodig word nie. Dit word skuins opgelig en met 'n afwaartse beweging uitgehaal. Om dit terug te plaas word die teenoorgestelde prosedure gevolg.
Die 4TPI saaglem het 'n lengte van 2200mm en die breedte is standaard 16mm.
Dit word goed ondersteun deur die twee koëllaers en die lem stabiliseerders bo en onder die werkvlak. Die saaglem funksioneer stabiel terwyl gesaag word. Met 'n lemspoed van 9m/s kan mens 'n gemaklike werkspoed handhaaf. Die lem word in die fabriek opgestel en belyn en kan net so sonder verdere verstelling gebruik word. Die tande van die 16mm lem steek verby die rand van die katrol om dit veilig te hou terwyl dit werk.
Lemkatrolle het 'n diameter van 280mm met 'n rand aan die agterkant wat keer dat die lem nie afgly nie. Die spanning van die lem word per hand verstel terwyl 'n veer die spanning konstant hou vir goeie saagwerk.
Die saag is standaard toegerus met 'n nommer 22 vleismeul waarmee vleis gemaklik gemaal kan word. Die meule en stopper word vervaardig van gegote aluminium en met 'n epoksie geverf wat nie toksies is nie. Deur die stopper te gebruik, kan die vleis veilig in die meule gevoer word.
Die meule word aan die saag geheg deur twee boute en moere.
Die aandrywing van die meule is funksioneel en baie sterk. Die gebruiker moet seker maak dat niks anders as vleis in die meule beland nie. Dit kan skade binne die meule aanrig.
Die vlekvryestaal lem- en lemplaat word as standaard met die meule verskaf. Na baie gebruik, kan hierdie items stomp raak, waarna dit weer herslyp moet word.
Onderdele is beskikbaar deur die plaaslike vervaardiger. Die vleissaag het die vervaardiger se standaard eenjaar waarborg.